బ్యాంకుల సమ్మెతో.. జీతం అందేనా!
- నేటి నుంచి బ్యాంక్‌ ఉద్యోగుల రెండ్రోజుల సమ్మె
- దేశ వ్యాప్తంగా 10 లక్షల మంది సమ్మెబాట
- ఒకటో తేదీ తిరిగి తెరుచుకోనున్న బ్యాంక్‌లు
- సమ్మె పరిష్కారానికి చొరవచూపని సర్కారు
నవతెలంగాణ, వాణిజ్య విభాగం: బ్యాంకు ఉద్యోగులు తమ న్యాయమైన డిమాండ్ల పరిష్కారాన్ని కోరుతూ నేటి (బుధవారం) నుంచి 48 గంటల సమ్మెకు దిగుతున్నారు. ఈ సమ్మెలో తొమ్మిది బ్యాంకు సంఘాలకు చెందిన ఉద్యోగులు యునైటెడ్‌ ఫోరమ్‌ ఆఫ్‌ బ్యాంక్‌ యూనియన్స్‌ (యూఎఫ్‌బీయూ) ఆధ్వర్యంలో ఉమ్మడిగా సమ్మెలో పాల్గొననున్నారు. ప్రభుత్వ బ్యాంకులతో సహా ప్రైవేట్‌ రంగానికి చెందిన బ్యాంకుల ఉద్యోగులు కూడా 30, 31 తేదీల్లో జరుగనున్న సమ్మెలో పాల్గొననున్నారని ఉద్యోగ సంఘాల నాయకులు చెబుతున్నారు. ఈ సమ్మెలో దేశంలోని 10లక్షల మంది బ్యాంకు ఉద్యోగులు సమ్మెలో పాల్గొనే అవకాశాలు కనిపిస్తున్నాయి. ఉద్యోగుల సమ్మె బ్యాంకింగ్‌ కార్యకలాపాలపై తీవ్ర ప్రభావం చూపనుంది. ఇప్పటికే నిరర్థక ఆస్తులు పెరిగిపోయి నష్టాల్లో కొట్టుమిట్టాడుతున్న బ్యాంకులకు తాజా సమ్మె మరో భారంగానే మారనుంది. బ్యాంకింగ్‌ ఉద్యోగుల సమ్మె కారణంగా బ్యాంకింగ్‌ లావాదేవీలు ఎక్కడికక్కడ నిలిచిపోయే ప్రమాదం ఉంది. ఆన్‌లైన్‌ వ్యవహరాలు కూడా అనుకున్న స్థాయిలో జరిగే అవకాశాలు లేవని ఉద్యోగులు చెబుతున్నారు.
వేతన జీవులకు కష్టమే..
బ్యాంకు ఉద్యోగులు నెలాఖరున సమ్మె చేపట్టడంతో వేతన జీవులకు ఒకటో తేదీన జీతం అందడం కష్టంగానే కనిపిస్తోంది. చాలా కంపెనీలు, సంస్థలు ప్రతీ నెల ఒకటో తేదీకి ఒకట్రెండు రోజుల ముందు నుంచే వేతనాలకు సంబంధించిన లెక్కలను, జాబితాలును బ్యాంకులకు అందజేస్తాయి. వాటిని అక్కడి ఉద్యోగులు ప్రాసెస్‌ చేసి నెల ఆఖరి రోజు రాత్రి గానీ.. లేదా ఒకటో తేదీ ఉదయం గానీ ఆయా ఉద్యోగుల ఆకౌంట్లలోకి నగదును ట్రన్స్‌ఫర్‌ చేస్తారు. ఇప్పుడు తాజాగా బ్యాంకు ఉద్యోగులు చేపట్టిన సమ్మె కారణంగా ఒకటో తేదీకి ముందు జరగాల్సిన బ్యాంక్‌ తంతు అంతా నిలిచిపోనుంది. ఫలితంగా ఒకటిన జీతాలు అందడం కష్టమేనని బ్యాంకు అధికారులతో పాటు యాజమాన్యాలు చెబుతున్నాయి. నెలాఖరున రెండు రోజులు సమ్మె రావడంతో బ్యాంకులు తిరిగి శుక్రవారం తెరుచుకోనున్నాయి. సమ్మె కారణంగా నిలిచిపోయిన లక్షలాది లావాదేవీలన్నింటిని శుక్రవారం ఒకేసారి క్లియర్‌ చేయడం సాధ్యపడదు. దీంతో ఈ నెల జీతం రెండు మూడు రోజులు ఆలస్యమయ్యే అవకాశం కనిపిస్తోందని ఆధికారులు చెబుతున్నారు. ఈ నేపథ్యంలో ఒకటో తేదీన ఉన్న కమిట్‌మెంట్లను పూర్తి చేసేందుకు గాను వేతన జీవులు ప్రత్యామ్నాయాల వేటను ప్రారంభించారు. కొన్ని యాజమాన్యాలు సమ్మె నేపథ్యంలో 29నే జీతాలను బ్యాంకుల్లో వేసినా వాటిని.. ఏటీఎంల నుంచి విత్‌డ్రా చేసుకునే వీలు లేకుండా బ్యాంకుల బంద్‌ దెబ్బకొట్టనుంది. ఈ బంద్‌లో ఏటీఎం గార్డులు కూడా పాలుపంచుకునే అవకాశం కనిపిస్తోంది. ఈ నేపథ్యంలోనే ఏటీఎంలు మూతప డబోతున్నాయి. దీంతో వేతన విత్‌డ్రాయల్స్‌ కష్టతరంగా మారనుందని రిపోర్టులు పేర్కొన్నాయి. థర్డ్‌ పార్టీతో కలిసి బ్యాంకులు ఏటీఎంలను నింపినప్పటికీ, పెద్ద ఏటీఎంల వద్ద సెక్యురిటీ మాత్రం ప్రశ్నార్థకమే. దీంతో నగదు విత్‌డ్రాయల్స్‌లో కాస్త ఇబ్బందులు ఎదుర్కొనే అవకాశం కనిపిస్తోంది. మరోవైపు బంద్‌ నేపథ్యంలో కస్టమర్లు భారీ ఎత్తున్న నగదు విత్‌డ్రా చేసే అవకాశం ఉంది. దీంతో బుధ, గురువారాల్లో నగదు కొరత కూడా ఏర్పడూ అవకాశం ఉంది.
ఇది పూర్తిగా సర్కారు వైఫల్యమే..
బ్యాంకు ఉద్యోగులు సమ్మెబాట పట్టడం వెనుక సర్కారు వైఫల్యం కొట్టొచ్చినట్టుగా కనిపిస్తోంది. 2017 నవంబరు నుంచి బ్యాంకు ఉద్యోగుల వేతనాల సవరణ అంశం పెండింగ్‌లో ఉంది. దీనిపై న్యాయమైన పరిష్కారం కోరుతూ ఉద్యోగ సంఘాల వారు ఇప్పటి వరకు 12 దఫాలుగా చర్చలు జరిపినా.. వేతన సవరణ ఒప్పందం అసంపూర్తిగానే మిగిలిపోయింది. కేవలం 2 శాతం వేతన పెంపును మాత్రమే ఇండియన్‌ బ్యాంక్స్‌ అసోసియేషన్‌ ఆఫర్‌ చేయడాన్ని ఉద్యోగులు నిరసిస్తున్నారు. దీనిని కూడా కొన్ని వర్గాల ఉద్యోగులకే వర్తింపజేస్తామంటూ భేరమాడుతున్నాయి. ప్రతిపాదించిన 2 శాతం వేతన పెంపు ప్రస్తుత పరిస్థితుల్లో ఏమాత్రం ఆమోదయోగ్యం కాదు.'' అని ఆల్‌ ఇండియా బ్యాంక్‌ ఆఫీసర్స్‌ అసోసియేషన్స్‌ జనరల్‌ సెక్రటరీ డి.టి.ప్రాంకో తెలిపారు. ఎన్‌పీఏలతో బ్యాంకు ఉద్యోగుల జీతాలకు ముడిపెట్టడం ఏమాత్రం సరికాదని ఉద్యోగ సంఘాలు వాదిస్తున్నాయి. అసలే ఎన్‌పీఏలతో కునారిల్లుతున్న బ్యాంకింగ్‌లో సమ్మె రాకుండా ముందే తగిన చర్యలు చేపట్టే విషయంలో సర్కారు పూర్తిగా విఫలమైంది. ఈ కారణంగానే ఉద్యోగులు చేసేది సమ్మె బాట పట్టడం శోచనీయం
మీ స్నేహితులకు రికమెండ్ చెయ్యండి